དང་རྟོག་ཚོགས་བསལ་བར་འདོད་པའོ། །ངོ་བོ་ནི། མཉམ་པར་བཞག་པའི་དགེ་བ་ཞི་ལྷག་གི་རྣལ་འབྱོར་བསམ་གཏན་ཏིང་ངེ་འཛིན་དང་བདག་མེད་རྟོགས་པའི་ཤེས་རབ་གོམས་པར་བྱས་པས་སེམས་ཀྱི་རྒྱུན་དེ་དག་ཏུ་བསྒྱུར་ནས་བགོ་བར་བྱེད་པའི་ཆོས་ནི་བསྒོམ་པ་ཡིན་ལ། བཟོད་པ་དང་བརྩོན་འགྲུས་གཉིས་ཀྱང་གཞན་དུ་སྡུད་ཚུལ་ཡོད་ཀྱང་བསྒོམ་པ་འདིར་བཞག་གོ། །འབྲས་བུ་ནི། ཉོན་མོངས་དང་རྟོག་སྒྲིབ་ཐམས་ཅད་ས་བོན་ནས་འབྲལ་བར་བྱེད་པའི་རྒྱུའི་གཙོ་བོར་གྱུར་པའོ། །དེ་ལྟ་བུའི་བསོད་ནམས་དགེ་བའི་ཚོགས་རང་གིས་བྱས་པ། གཞན་ལ་བྱེད་དུ་བཅུག་པ། བྱས་པ་ལ་རྗེས་སུ་ཡི་རང་བ། མཐུན་པར་དོན་གཅིག་ཏུ་ཞུགས་པ་སྟེ་དགེ་བ་བྱེད་ཚུལ་བཞིའི་སྒོ་ནས་འདས་པའི་དུས་ན་བྱས་པ། མ་འོངས་པ་ན་བྱེད་པར་འགྱུར་བ། ད་ལྟར་བྱེད་བཞིན་པ་ཐམས་ཅད་དང་། བསྟན་བཅོས་འདི་ཉིད་དང་པོ་སློབ་དཔོན་གྱིས་བརྩམས་པ་ན་བསྔོ་བ་མཛད་པ་བཞིན། རང་ཅག་རྗེས་འཇུག་རྣམས་ཀྱིས་དེ་ལ་འཆད་ཉན་སོགས་བགྱིས་པའི་དགེ་རྩ་ཀུན་བསྔོ་བྱ་ཡིན་ནོ། །གཞན་ཡང་འགྲོ་བ་ཀུན་གྱི་རྒྱུད་ལ་དོན་དམ་པའི་དགེ་བ་བདེ་གཤེགས་སྙིང་པོ་ཟག་མེད་ཀྱི་དགེ་ཚོགས་རྣམ་པ་ཀུན་ཇི་སྙེད་རྫོགས་པའི་མཆོག་དང་ལྡན་པར་རང་བཞིན་གྱིས་ཡོད་པ་དཔེར་ན་སློབ་དཔོན་ཟླ་གྲགས་ཀྱིས་འཇུག་འགྲེལ་དུ། ཡོད་པ་ཉིད་ཀྱི་ཕྱིར། དེ་ལ་བཅོས་མ་མ་ཡིན་པ་དང་གཞན་ལ་ལྟོས་པ་མིན་པ་ཉིད་དུ་ཡོད་དོ། །ཞེས་ཀྱང་བརྗོད་རིགས་ཏེ་དེ་ལ་ཞེས་པ་འདིས་མཆོག་ཏུ་འཛིན་པའི་དངོས་པོ་མེད་པའི་ཕྱིར་ལ་ཀུན་རྫོབ་ཏུ་དེ་ལྟ་བུའི་དོན་སྟོན་པའི་ཕྱིར་རོ། །ཞེས་གསུངས་པ་ཆོས་ཉིད་དེ་བཞིན་ཉིད་དེ་བསྔོ་དགོས་ཏེ། དོན་དམ་པའི་དགེ་བ་ཡིན་པའི་ཕྱིར་དང་། ཟག་མེད་ཀྱི་དགེ་ཚོགས་བླ་ན་མེད་པ་དེ་ལ་དབྱེར་མི་ཕྱེད་པར་ལྡན་པའི་ཕྱིར་དང་། སངས་རྒྱས་ཀྱི་སྤྱན་གྱི་ཡུལ་སྙིང་པོ་དེ་ལ་མོས་པ་སྐྱེ་བ་ཙམ་གྱིས་སངས་རྒྱས་ཐོབ་པའི་སྣོད་དུ་འགྱུར་བར་གསུངས་པའི་ཕྱིར་དང་། དེ་ལ་དགའ་བ་སྐྱེས་ཙམ་གྱིས་སེམས་ཅན་ཀུན་གྱི་བསོད་ནམས་དགེ་ཚོགས་ཀུན་ཟིལ་གྱིས་གནོན་པའི་ཡོན་ཏན་དཔག་མེད་འཕེལ་བར་གསུངས་པའི་ཕྱིར་དང་། དྲི་མ་མེད་པར་གྲགས་པས་བསྟན་པའི་མདོ་ལས། ཆོས་རྣམ་ཆོས་ཉིད་བསྔོ་བ་ཡིས། །མི་འགྱུར་གལ་ཏེ་འགྱུར་ན་ནི། །དང་པོའི་སངས་རྒྱས་གཅིག་ཉིད་ཀྱི། །བསྔོ་བ་དེང་སང་ཅིས་མི་འགྲུབ། །ཅེས་བསྔོ་དགོས་པར་གསུངས་པའི་ཕྱིར་ཏེ། དེ་ཡང་ཆོས་ཉིད་དེ་བཞིན་ཉིད་ངོ་བོ་ཡེ་དག་ཏུ་གནས་ཀྱང་གཞན་གྱིས་བསྔོས་པས་གློ་བུར་འཕྲལ་དག་ཏུ་མི་འགྱུར་ལ། འགྱུར་ན་ནི་གཞན་དང་པོའི་སངས་རྒྱས་གཅིག་ཁོ་ན་ཞིག་གིས་ཀྱང་སེམས་ཅན་ཐམས་ཅད་ཀྱི་ཆོས་ཉིད་ལན་མང་དུ་བསྔོས་པ་གྲུབ་ནས་དེང་སང་ཐམས་ཅད་སངས་རྒྱས་ཟིན་པ་ཞིག་ཅི་ལ་མི་འོང་། ཞེས་གསུངས་པ་དེ་ནི། དཔེར་ན། དཔེ་མེད་པའི་སེམས་བསྐྱེད་ཅན་གྱི་སངས་རྒྱས་གྲངས་མེད་པ་བྱུང་པས་སེམས་ཅན་ཐམས་ཅད་སྔོན་ལ་སངས་རྒྱས་པར་འགྱུར་བའི་སྨོན་ལམ་དཔག་མེད་བཏབ་ཀྱང་། ད་ལྟ་དེ་འདྲའི་འབྲས་བུ་དེ་བཞིན་དུ་མ་གྲུབ་པ་བཞིན་ནོ། །ཞེས་པར་འགྱུར་རོ། །དེ་བས་ན་ཆོས་ཉིད་བསམ་གྱིས་མི་ཁྱབ་པ་ལ་དམིགས་པ་ཙམ་གྱི་རང་གི་དགེ་ཚོགས་ཐམས་ཅད་ཀྱང་ཁྱད་པར་འཕགས་སུ་བྱེད་པས་ན་བསྔོ་བ་ཡིན་ནོ། །ཆོས་ཉིད་དང་ལྡན་པས་བེམ་པོ་སོགས་བསྔོ་བྱར་འགྱུར་རོ་སྙམ་ན་ནི། བྱིས་པའི་སྐྱེ་བོ་རྣམས་ཀྱིས་དགེ་ཚོགས་ཐམས་ཅད་ལ་ལྡན་པའི་ཉོན་མོངས་ཅན་གྱི་མ་རིག་པའང་བསྔོ་བར་འགྱུར་བས་དེ་འདྲ་མི་བསམ་མོ། །སྙིང་རྗེས་གཞན་དོན་ལ་དམིགས་པ་ནི། སྟོང་གསུམ་གྱི་འཇིག་རྟེན་གྱི་སེམས་ཅན་ཙམ་ལ་སོགས་པ་ཡུལ་ཡོངས་སུ་ཆད་པ་མ་ཡིན་པར། ནམ་མཁའ་མཐའ་མེད་པས་ཇི་ཙམ་ཁྱབ་པ་ན། སེམས་ཅན་གང་ཞིག་རིག་དྲུག་གི་གནས་གཅིག་ནས་གཅིག་ཏུ་བརྒྱུད་དེ་འགྲོ༷་བ༷་ཡི་སྐྱེ་བོ་མཐའ་མེད་པ་ལས་གཅིག་ཀྱང་མ་ལུས་པ་ཐམས་ཅད་ཡོ༷ངས་སུ་རྫོགས་པ་ལ༷་དམིགས་པ་ཡིན་ནོ། །ཤེས་རབ་རྫོགས་བྱང་ལ་དམིགས་པ་ནི་བསོད་ནམས་ཞེས་བསྔོ་རྒྱུ་བརྗོད་པས་ཞར་ལ་བསྟན་པས་དངོས་སུ་མ་གསུངས་པ་ཡིན་ཏེ། དེ་ཡང་སྐྱབས་འགྲོ་བགྱིས་པའི་བསོད་ནམས་དགེ་བས་ནི་མཐར་ཐུག་སངས་རྒྱས་ཁོ་ན་འགྲུབ་པར་ངེས་པས་ན་རྒྱུ་ཡིས་འབྲས་བུ་བསྡུས་པའི་དབང་དུ་མཛད་པས་ན་ལོགས་སུ་དམིགས་མི་དགོས་མོད། འོན་ཀྱང་སྤྲོས་ལ་དགའ་ན་སྐྱབས་འགྲོ་བདུན་ཅུ་པ་ལས་གསུངས་པ་ལྟར། བསོད་ནམས་གང་དེས་འགྲོ་བ་ཀུན། །དཀོན་མཆོག་གསུམ་ལ་གཞོལ་བར་ཤོག །ཅེས་གསུངས་པའི་དོན་ཡིད་ལ་དྲན་པར་བྱའོ། །བཞི་པ་བསྔོ་བྱེད་བློའི་རྣམ་པ་བསྟན་པ་ལ། གཞན་སྟོབས་ལ་བསྟེན་པའི་རྣམ་པ་དང་། རང་གི་བློ་སྟོབས་བསྐྱེད་པའི་རྣམ་པ་གཉིས་ལས། དང་པོ་ནི། དུས་གསུམ་གྱི་སངས་རྒྱས་རྣམས་ཀྱིས་ཇི་ལྟར་བསྔོས་པ་བཞིན་བསྔོའོ་སྙམ་པའི་སེམས་བྱེད་པ་དང་། འཇམ་དཔལ་ལ་སོགས་བྱང་སེམས་འཕགས་པ་རྣམས་ཀྱི་རྗེས་སུ་བསླབ་ནས་དེ་དག་གིས་ཇི་ལྟར་བསྔོ་བ་བཞིན་བསྔོ་སྙམ་པས་ནི་ཟབ་ཅིང་རྒྱ་ཆེ་བའི་བསྔོ་བ་བླ་མེད་དུ་འགྱུར་རོ། །གཉིས་པ་ནི། བསྔོ་བ་པོའི་གང་ཟག །བསྔོ་བྱའི་དགེ་བ། བསྔོ་ཡུལ་སེམས་ཅན་རྣམས་དངོས་པོ་ཡོད་པར་ལྟ་བའི་རྟག་ལྟའི་མཚན་མ་དང་། དངོས་པོ་མེད་པའོ་སྙམ་པའི་རྒྱས་འདེབས་བྱེད་པ་ཆད་ལྟའི་མཚན་མའི་དམིགས་པ་ཅན་ནི་དུག་ཅན་གྱི་བསྔོ་བར་གསུངས་པས་ཐར་པའི་རྒྱུར་མི་འགྱུར་ཏེ། མདོ་སྡུད་པ་ལས། གལ་ཏེ་མཚན་མར་བྱེད་ན་བྱང་ཆུབ་བསྔོ་མ་ཡིན། །ཅི་སྟེ་མཚན་མ་མེད་ན་བྱང་ཆུབ་བསྔོ་བ་ཡིན། །ཅེས་གསུངས་སོ། །དེས་ན་གང་ཟག་ཕྱོགས་ཞེན་ཅན་ཁ་ཅིག་གིས་རང་རང་གི་ལུགས་ལ་བསྟན་པའི་མིང་བཏགས་ཏེ་དེ་རྒྱས་པའི་ཕྱིར་རང་ཕྱོགས་ལ་ལྷག་པར་ཆགས་པའི་བློས་བསྔོ་བ་བྱེད་པ་ནི་ཐར་པའི་རྒྱུ་ལྟ་ཞོག །དགེ་བར་ཡང་མི་འགྱུར་ཏེ་འདོད་ཆགས་ཀྱིས་བསྔོ་བ་ཡིན་པའི་ཕྱིར་རོ། །དེ་དག་གི་དྲི་མས་མ་གོས་པ་དམིགས་མེད་ཀྱི་རྣམ་པ་ཅན་གྱི་བསྔོ་བ་ནི། འཁོར་གསུམ་གྱི་ཆོས་མ་བརྟགས་ཉམས་དགའ་ངོ་བོར་རྟེན་འབྱུང་སྒྱུ་མ་ལྟ་བུ་མི་མཐུན་པ་དང་རྒྱུ་མེད་ལས་བྱུང་བ་སྤང་ནས་སྐྱེ་བའི་སྣང་བས་མེད་མཐའ་བསལ། རྟེན་འབྱུང་གི་རིགས་པས་བརྟགས་ཅིང་དཔྱད་ན་བདག་གཞན་གྱི་དངོས་པོའི་སྐྱེ་བ་དང་དངོས་མེད་ཀྱི་སྐྱེ་བ་གང་དུ་ཡང་ངོས་བཟུང་བ་མི་རྙེད་པའི་སྟོང་པས་ཡོད་མཐའ་གསལ། ཤིན་ཏུ་བརྟགས་པའི་མཐར་ཐུག་པ་ཆོས་ཉིད་ཀྱི་རིག་པས་གཞལ་ངོར་མཐའ་དང་མཐའ་མེད། ཤེས་བྱ་ཤེས་བྱེད་སོགས་གཉིས་ཆོས་སུ་བློས་བཏགས་ཤིང་སྣང་བའི་མ་རིག་པ་ཐམས་ཅད་རང་སར་ཞིག་ནས་བསམ་བརྗོད་ལས་འདས་པའི་ཡེ་ཤེས་འོད་གསལ་བར་གནས་པ་མངོན་སུམ་མཐོང་བའི་དམིགས་མེད་ཀྱི་ངང་ནས་དམིགས་པ་ལྟར་སྣང་བ་ལ་འཇུག་པའ་ིརྣམ་པ་ནི་བསྔོ་བའི་རྣམ་པ་ཡིན་ནོ། །རྩ་བའི་ས་བཅད་ལྔ་པ་ལ། གང་ཞིག་མཛད་ན། ཡང་དག་ལམ་གྱི་སྐྱབས་འགྲོ་རྒྱུད་ལ་སྐྱེད་པའི་རྟེན་གཞུང་གི་སྐྱབ༷ས་འགྲོ༷་ཡན༷་ལག༷་དྲུག༷་ཏུ་ངེས་པར་བསྡུས་པ༵་ཉིད་ཡིན་ལ། གང་གིས་མཛད་ན། འཕགས་པའི་ཡུལ་ནས་བྱུང་བ་དགེ་ཞིང་ཤེས་པའི་རང་བཞིན་དམ་པའི་ཆོས་ཀྱི་སྒོ་རྣམས་ལེགས་པར་སློབ༷་པར་བྱེད་པས་གདུལ་བྱ་སྐྱེ་མཆོག་དམ་པ་མང་པོའི་གཙོ་བོའི་དཔོ༷ན་དུ་གྱུར་པ། བསྟན་བཅོས་རྩོམ་པའི་རྒྱུ་གསུམ་ཡོངས་སུ་རྫོགས་ཤིང་འཇའ་ལུས་རྡོ་རྗེའི་ལྟ་བུའི་སྐུ་གྲུབ་ནས་བསྐལ་པ་མ་ཞིག་གི་བར་རྒྱ་ནག་རི་བོ་རྩེ་ལྔར་བཞུགས་ནས་ལོ་བརྒྱ་རེའི་མཚམས་སུ་བོད་དུ་སྤྲུལ་པ་རེ་འབྱོན་པའི་དམ་བཅའ་ཞལ་བཞེས་གནང་བ། རྒྱ་གར་སྐད་དུ། བི༷་མ༷་ལ༷་མི་ཏྲ་ཞེས་པ་བོད་སྐད་དུ་བསྒྱུར་ན། དྲི་མེད་བཤེས་གཉེན་ཏེ་གང་གི་ཞལ་ནས་སོ། །ཚུལ་ཇི་ལྟར་མཛད་ན། དོན་དང་ལྡན་པ་སྒྲུབ་པ་ལྷུར་ལེན་པ། བརྩེ་བས་གཞན་དོན་གཉེར་བའི་སྒོ་ནས་མཛད༷་པ༷་ཉིད་ནི་སྐྱབས་སུ་འགྲོ་བའི་ཐབས་ཀྱི་ཚིག་དང་དོན་ཐམས་ཅད་ཡོངས་སུ་རྫོག༷ས་པའི་བསྟན་བཅོས་བླ་ན་མེད་པ་འཇིག་རྟེན་དུ་སྣང་བ་བྱས་སོ༵། །བསྟན་བཅོས་དེ་མཛད་པའི་དགོས་ཆེད་ནི། འགྲོ་བ་རྣམས་ཀྱི་ཕན་བདེའི་འབྱུང་གནས་སྟོན་པ་མཉམ་མེད་ཤཱཀྱ་སེང་གེའི་བསྟན་པ་སེམས་ཅན་གྱི་ཁམས་སུ་ཡུན་རིང་བསྐལ་པའི་བར་གནས་ནས་སྒྲོན་མའ་ིབསྐལ་པ་ཆེན་པོར་བྱེད་པའི་ཕྱིར་མཛད་དེ། སློབ་དཔོན་བཙུན་པ་ངོ་བོ་ཉིད་མེད་པར་སྨྲ་བའི་ཞལ་ནས། ཆོས་རྣམས་བཀའ་དང་བསྟན་བཅོས་གཉིས་སུ་གནས། །ལེགས་པར་གསུངས་དང་དེ་ཡི་དགོངས་འགྲེལ་བ། །དེ་ཡི་དབང་གིས་ཤཱཀྱའི་བསྟན་པ་ནི། །ཡུན་རིང་འཇིག་རྟེན་ཁམས་འདིར་གནས་པ་ཡིན། །ཅེས་གསུངས་པ་བཞིན་ཏེ། དེ་དག་གིས་རྣམ་པར་འགྲེལ་བའི་ཚུལ་ཚད་མ་གསུམ་ལྡན་གྱིས་བསྡུས་པའི་བཤད་པ་གྲུབ་ནས་སླར། ཡེ་དྷརྨཱ་ཧེ་ཏུ་པྲ་བྷ་བཱ། ཧེ་ཏུནྟེ་ཥཱནྟ་ཐ་ག་ཏོ་ཧྱ་བ་ད་ཏ། ཏེ་ཥཱཉྩ་ཡོ་ནི་རོ་དྷ་ཨེ་ཝཾ་བཱ་དི་མ་ཧཱ་ཤྲཱ་མ་ཎ། རིགས་ཀྱི་རྟགས་སྣང་དད་མོས་ཉེར་ལེན་མཚོ། །སྲིད་ཞིའི་སྐྱོན་ཡོན་ལེགས་དྲན་ལྷས་བསྲུབས་ཚེ། །མཆོག་གསུམ་བྱང་ཆུབ་བར་བརྟེན་དཔའ་འབར་ཟླ། །གདུང་བྲལ་སྐྱེས་བཅས་རྣམ་འགྲེལ་ནམ་མཁའ་ཕྱེ། །རྗོད་བྱེད་འདིར་འཁྱུད་དགེ་ཚོགས་རྟ་བདུན་འདྲས། །འགྲོ་བ་ཀུན་གྱི་རྨོངས་ཆེན་གཉིད་འཐུག་པོ། །གཏན་སངས་རྣམ་མཁྱེན་པད་ཚལ་རྒྱས་མཚུངས་པའི། །བདེ་གཤེགས་རྟག་མཐོང་སྲིད་གསུམ་མི་མཐོང་ཤོག །རང་ལ་ལྷག་ཆགས་རྟག་པར་བདེ་འདོད་ཅན། །ལས་ཀྱི་དབང་མེད་ངན་སོང་སྲིད་གདུང་ཆེ། །འཁྲུགས་པའི་འགྲོ་དང་རྨོངས་ལྡན་ཞི་མཐའ་ཡི། །འཇིགས་རུང་དྲན་སེམས་སྙིང་རྗེར་མཆེད་པར་ཤོག །དཀོན་མཆོག་གསུམ་གྱི་ཆེ་བའི་ཆ་ཤས་ཙམ། །བརྗོད་ནུས་ངག་ཅན་སྐྱེ་བོ་ཡོད་མིན་ཡང་། །གང་འབྱིན་རྣམ་འདྲེན་ལྗགས་རྩེའི་ངོ་མཚར་འཕྲུལ། །བསམ་ཡས་དྲན་པས་དྲན་གཞན་རྟག་འགོག་ཤོག །བསླུ་བ་མེད་ཡུལ་སངས་རྒྱས་དེ་ཡི་ཆོས། །འཕགས་ཚོགས་མཐུ་ཡིས་དེད་དཔོན་སྟོན་པ་ཆེ། །ལམ་བཟང་གྲོགས་མཆོག་མིང་ཡང་ངེས་ཕྲོག་པའི། །ཟླ་མེད་འཇིག་རྟེན་རྒྱན་རྒྱུར་ལ་བརྟེན་ཤོག །གནས་སྐབས་རྒྱུན་ཆགས་སྐྱབས་གསུམ་ཁོ་ན་ཉིད། །དཔུང་གཉེན་སྒྲུབ་པའི་ཡིད་བྱེད་འཇུག་པ་ཡིས། །ཚོགས་ཆེན་རྫོགས་པས་རང་འབྲས་བྱང་ཆུབ་ཆེའི། །དགའ་མཆོག་སྐྱེད་པར་བྱེད་པའི་དཔྱིད་ཐོབ་ཤོག །མཐོང་དང་མ་མཐོང་མཐར་ཐུག་ལེགས་དོན་གྱི། །འབྱོར་བ་གཉེར་ལ་ལེགས་ཚོགས་འབད་མེད་དུ། །འབྱུང་ཕྱིར་གནས་ཉིད་སྐྱབས་འགྲོར་རབ་གྲགས་པར། །ཕྲེང་བའི་སྐལ་བཟང་ཕུན་ཚོགས་རྟག་ཐོབ་ཤོག །ཉེས་སྐྱོན་ལས་གྲུབ་གདོན་རྣམས་ངོ་མ་ཤེས། །རང་བརླག་གཞན་ལ་གནོད་སེམས་འཚེ་མ་དོར། །སྡིག་སྡུག་ལ་འཛུད་བཤེས་གྲོགས་མ་བསྐྲད་པར། །རྨོངས་པར་བྱིང་བའི་བསམ་སྦྱོར་ཀུན་སྤོང་ཤོག །རིན་ཆེན་རྣམ་པ་གསུམ་གྱི་ཆར་གཏོགས་ཀུན། །ལྷར་བཅས་འགྲོ་བའི་བཀུར་སྟིའི་ཞིང་མཆོག་གྱུར། །ཡོན་ཏན་དཔལ་ལས་གྲུབ་པའི་ཆེན་པོ་རྣམས། །ཡོངས་ཀྱི་གཙུག་ཏུ་མཐོ་ལ་ཆེར་གུས་ཤོག །མཆོག་གསུམ་ཁོ་ན་དྲན་པའི་དགའ་སྐྱེས་ཡིད། །གཞན་ལ་འཇུག་ཐབས་བྲལ་ནས་ཅི་སྤྱོད་རྫས། །ཡང་ཡང་འབུལ་བརྩོན་ངག་གི་རིག་བྱེད་སྒྲ། །སྐྱབས་འགྲོར་རྒྱུན་འབྱིན་གཅིག་པུས་དགའ་འབྱུང་ཤོག །སྲོག་ནི་བསྲུང་ཆེད་བདོག་ཀུན་གཏོང་བ་ཡི། །འཁུར་ཆེན་བཟོད་པའི་སྙིང་སྟོབས་ལ་གནས་བཞིན། །འཚོ་ཕྱིར་དམ་བཅའ་ལྡོག་པར་ནུས་མིན་པའི། །སྐྱབས་སྡོམ་བླངས་སེམས་བརྟན་པོ་རྟག་འཆར་ཤོག །སྲིད་གསུམ་འགྲོ་རྒྱུད་མ་བཀྲུས་པར་དག་ཅིང་། །རྩོལ་བ་བྲལ་བཞིན་བསོད་ནམས་ཁོ་ན་སྐྱེ། །བསྒྲུབ་པ་མིན་ཡང་མཐོ་རིས་ཡོན་ཏན་རྫོགས། །བསལ་བཞག་མེད་པར་བྱང་ཆུབ་འགྲུབ་གྱུར་ཅིག །ཆོས་གོས་གསུམ་བཀླུབས་སངས་རྒྱས་བསླབ་ཚུལ་གཞོམ། །སེམས་བསྐྱེད་ཁས་ལེན་ཕྱོགས་ཞེན་སྡང་འཁྲུགས་རེམ། །གཏི་མུག་སྡིག་འཆང་བསྐྱེད་རྫོགས་སྤྱོད་པས་བྲེལ། །རང་གཞན་མ་བཅོམ་མེད་ལུགས་སྤོང་གྱུར་ཅིག །སྒྲོན་མེའི་བསྐལ་པ་བཟང་བྱེད་སངས་རྒྱས་ཀྱི། །ལུང་རྟོགས་ཆོས་དང་འཕགས་བོད་མཁས་འགྲུབ་ཀྱི། །གྲུབ་མཐའ་ཕན་བདེ་ཁོ་ན་མངོན་འབྱུང་དང་། བསྟན་འཛིན་སྐྱེས་རྣམས་ལྷན་ཅིག་འཕེལ་གྱུར་ཅིག །ལེགས་བཤད་ཚུལ་འདིས་གཏི་མུག་ཉེས་འབྲལ་ཞིང་། །རྒྱལ་བསྟན་གསལ་གནས་མཚོན་ཕྱིར་ཉིན་བྱེད་ཀྱིས། །མུན་བསལ་པདྨའི་ཚལ་ཀུན་ཆེར་རྒྱས་བྱེད། །མཐོང་ཐོས་དྲན་ལ་བཀྲ་ཤིས་དཔལ་འཕེལ་ཤོག །ལྷ་ཡི་བཀྲ་ཤིས་བརྒྱ་བྱིན་ཚངས་པས་སྲུང་། །མི་ཡི་བཀྲ་ཤིས་འཁོར་ལོས་སྒྱུར་སྟོབས་འགུག །འཇིག་རྟེན་བཀྲ་ཤིས་བདེ་ལྡན་ཞིང་སྣང་སྟོན། །མཆོག་གསུམ་བཀྲ་ཤིས་གཞུང་འདིས་བྱེད་པར་ཤོག །ཅེས་སྐྱབས་འགྲོ་ཡན་ལག་དྲུག་པའི་རྣམ་འགྲེལ་བསྡུས་པ་ལེགས་བཤད་གསེར་གྱི་འཁོར་ལོ་ཞེས་བྱ་བ་འདི་ཡང་། ཀུན་མཁྱེན་ཆེན་པོའི་བཞེད་པ་ལྟར་ན་བསྟན་པའི་བདག་པོ་བཅོམ་ལྡན་འདས་ཤཱཀྱ་སེང་གེའི་བཀའ་རྣམས་བསྡུ་བ་དང་པོ་བྱས་ནས་བགྲངས་བྱ་བཞི་སྟོང་དང་སུམ་ཅུ་རྩ་གསུམ་ལོན་པའི་མཚམས། འཕགས་ཡུལ་གྱི་སློབ་དཔོན་ཆེན་པོ་པདྨཱ་ཀ་ར་ཉིད་སིནྡྷུའི་རྒྱ་མཚོ་ནས་པདྨའི་སྦུབས་ལས་བརྫུས་ཏེ་འཁྲུངས་པའི་ལོ། །རབ་བྱུང་བཅོ་ལྔ་པའི་ནང་ཚན་རྒྱ་གར་གྱི་སྐད་དུ་བྷཱ་ནུ་ཏཱ་ར་ཞེས་སུ་གྲགས་པ་དེ་བོད་སྐད་ལ་ཉི་སྒྲོལ་བྱེད་ཅེས་སུ་བྱ་བ། མ་ཧཱ་ཙི་ནས་གྱི་ཤིན་ཞེས་པར་འབོད་པ་ཤིང་ཕོ་སྤྲེའུའི་ལོར་རྟ་ལྗང་ཅན་གྱིས་ལུག་ཁྱིམ་ནས་གླིང་བཞི་ལ་སྣང་བའི་དགེ་མཚན་སྟེར་ཞིང་། ལྷ་ཡི་བླ་མ་དྲང་སྲོང་ཕུར་བུ་རྒྱལ་གྱི་སྐར་མ་དང་འགྲོགས་ཏེ། ཚེས་ལ་དབང་བསྒྱུར་་བའི་ཉིན་མོ་སེང་གེའི་ཏལྐ་ལ་བབ་པའི་དུས་སུ་ཤཱཀྱའི་བཙུན་པ་དཔལ་གྱི་སེང་གེའི་མིང་ཅན་གྱིས་རྫོགས་པར་སྦྱར་བ་འདིས་ཀྱང་ཕན་བདེའི་འབྱུང་གནས་བདེ་བར་གཤེགས་པའི་བསྟན་པ་ཕྱོགས་བཅུར་འཕེལ་ཞིང་ཡུན་རིང་དུ་གནས་ལ་སེམས་ཅན་ཐམས་ཅད་བདེ་བ་དགེ་བ་ཁོ་ནའི་དཔལ་ལ་སྤྱོད་པར་གྱུར་ཅིག། ༈ །།མཁན་སློབ་ཆོས་གསུམ་རིང་ལུགས་ཆེ། །འཛམ་གླིང་ས་གསུམ་ཁྱབ་པར་འཕེལ། །འགྲོ་རྒྱུད་མཆོག་གསུམ་སྣང་བ་དང་། །མི་འབྲལ་དུས་གསུམ་དགེ་ལེགས་ཤོག། །།